Borussia Dortmund

Oppstart og de første årene

Klubben ble stiftet 19. desember 1909 som Ballspiel-Verein Borussia 1909 (Ballsport klubb Borussia 1909).  Over 40 medlemmer av ungdomsgruppa ved den katolske kirken var samlet i restauranten Zum Wildschutz for å stifte BVB, delvis fordi de likte sporten, men også fordi de var misfornøyde med måten presten Hubert Dewald drev ungdomsarbeidet og de mente at kirken motarbeidet og baktalte dem.  Dewald prøvde å stoppe stiftelsen av klubben og 20 ungdommer trakk seg, men 18 ble igjen og stiftet klubben.  Navnet Borussia kom fra bryggeriet Borussia Brauerei i en av nabogatene.  De bestemte at fargene skulle være blå- og hvit-stripete med rødt innfelt i drakten.  Shortsen skulle være sorte.  Klubben skulle nå søke medlemskap i det vesttyske fotballforbundet.
Den første kampen ble spilt 8. september 1913 mot VfB Dortmund.  Kampen endte 1-0 til BVB, men dommeren annullerte målet.  Motstanderens spillere gjorde dommeren oppmerksom på at målene ikke hadde rett størrelse og dommeren fikk tak i et måleband.  Det viste seg at ett av målene var 22 cm for smalt, så kampen ble annullert.
11. januar 1913 vedtok styret i BVB at det skulle være offentlige møter hver uke slik at medlemmene kunne involveres mer i sportslige avgjørelser.  Det ble foreslått at kapteinene på herrelagene skulle annonsere sine uttatte spillere slik at utvelgelsen kunne bli diskutert og debattert.  Hvis det kom til noen uenigheter, skille styret avgjøre hvem som skulle spille.
24. mai 1919 ble BVB medlem av det vesttyske fotballforbundet og idrettsforbundet.  De forpliktet seg til å bedre folkets helse ved å spille fotball og drive med annen idrett.
Klubben spilte kamper på Weisse Wiese, et stadion som var eid av byen Dortmund.  11. august 1924 ble det omdøpt til Borussia Sport Park.  Klubbens medlemmer hadde over flere år utvidet og forbedret stadion slik at det nå tok 18 000 tilskuere.
10. mai 1929 måtte klubben møte i retten og greie ut om den økonomiske situasjonen i klubben.  Den hadde opparbeidet seg en større gjeld de siste årene.  Grunnen var at de sportslige resultatene hadde uteblitt etter utvidelsen av stadionet og de hadde belånt forsikringspapirer til 12 000 riksmark for å kunne kjøpe et lag som rykket opp i Rurh regionalliga.  Dette gikk imot statuttene til det tyske fotballforbundet og hadde det blitt kjent tidligere, kunne klubben blitt kastet ut.  Klubbens styre ønsket å skjule fakta under valget i klubben i 1927, men klarte det ikke.  Retten beordret at det skulle holdes nytt valg i januar 1928.  Høsten samme år ble skandalen kjent for befolkningen og klubbens president Heinz Schwaben og hans medeiere måtte trekke seg.  Schwaben betalte personlig tilbake 1200 riksmark på lånet og reddet klubben fra oppløsning.

Første nasjonale titler

Etter andre verdenskrig og fram til Bundesligaen ble opprettet i 1963, spilte BVB i den regionale ligaen Oberliga West.  Det var fem forskjellige regionale ligaer og de beste lagene spilte et sluttspill for å kåre den tyske mesteren.  BVB vant sin første nasjonale tittel da de slo Karlsruher SC 4-2 i finalen i 1956 og gjentok bragden da de slo Hamburg SV 4-1 det påfølgende året.  Etter å ha blitt mester i 1956, deltok de i den europeiske Serievinnercupen og møtte Manchester United.  BVB tapte 0-1 borte og hjemmekampen endte målløs.  I 1963, den siste sesongen før Bundesligaen ble startet opp, ble BVB igjen tysk mester da de slo 1. FC Köln 3-1 i finalen.

Deltagelse i Bundesligaen

Bundesligaen slik den eksisterer i dag startet opp i 1963 og det var BVBs Friedhelm 'Timo' Konietzka som skåret det aller første målet i ligaen etter bare ett minutt i kampen mot Werder Bremen.

I 1965 vant BVB sin første DFB-Pokal da de slo Alemannia Aachen 2-0 i finalen og kunne dermed delta i den europeiske Cupvinnercupen.  Her slo de Liverpool FC 2-1 i finalen på Hampden Park etter ekstraomganger.

BVB slet sportslig på starten av 1970-tallet og rykket ned fra Bundesligaen i 1972.  Likevel ble det bestemt av Dortmund skulle være arrangørby for VM i fotball 1974 og det ble bygget et nytt stadion, Westfalenstadion, som de spiller på i dag.  De rykket opp igjen til øverste divisjon etter fire sesonger på andre nivå, men hverken 70- aller 80-tallet var noen sportslig suksess for laget.  De gikk på klubbens største tap noensinne i 1977-78-sesongens siste kamp da de tapte 0-12 mot Borussia Mönchengladbach.

Mot slutten av 1980-tallet gjorde laget det bedre og vant DFB-Pokal i 1989 da de slo Werder Bremen 4-1 og DFL-Supercup samme år ved å slå FC Bayern München 3-2.

1990-årene - Serie- og Mesterligamester

I 1991-92 sesongen var BVB fire minutter fra å bli seriemester.  De ledet serien i siste runde, men Guido Buchwald skåret mål i det 86. minuttet som gjorde at VfB Stuttgart vant sin kamp 2-1 mot Leverkusen og ble vant serien på målforskjell foran BVB.

De to neste sesongene kommer de på fjerdeplass før de vinner serien to år på rad i 1994-95 og 1995-96.  Den påfølgende sesongen vinner de Mesterligaen da de slår Juventus 3-1 i finalen.  Steinar Pedersen gikk til BVB i 1996 og spilte nok kamper til å motta medaljen og ble dermed den første nordmann som vant Mesterligaen.

Som vinner av Mesterligaen deltok de i Intercontinental Cup og vant denne ved å slå Cruzeiro Esporte Clube fra Brasil 2-0 i finalen.

2000-tallet og BVB på børs

Sommeren 2000 overtar Matthias Sammer som trener og fører laget til et nytt seriegull i 2001-02-sesongen, ett poeng foran Bayer Leverkusen.  Den samme sesongen kommer de til finalen i UEFA-cupen, men taper 3-2 mot Feyenoord Rotterdam.
31. oktober 2000 går BVB på børsen som første tyske lag.  Dette ble gjort for å kunne styrke økonomien og kjempe i toppen i Europa sammen med de større lagene.  2003 står stadionet ferdig etter en ny utvidelse og huser 83 000 tilskuere.  Utvidelsen ble startet før klubben kom i økonomiske vansker.  BVB røk ut i kvalifiseringen til Mesterligaen 2003/2004 og gikk dermed glipp at store inntekter.  Det stod så dårlig til at de i 2004 måtte bli reddet av et kortsiktig lån fra Bayern München på to millioner euro for å kunne betale spillerlønningene.  Stadionet blir solgt og leid tilbake igjen for å unngå konkurs i 2005. Sportslig gikk det også dårlig med plasseringer midt på tabellen i ligaen.  De kom til finalen i cupen i 2008, men tapte denne 1-2 mot Bayern München.  Thomas Doll trekker seg som trener og inn kommer Jürgen Klopp.

Ny storhetstid

Administrerende direktør i det børsnoterte BVB, Hans-Joachim Watzke, klarte å rydde opp i de økonomiske problemene og ble kvitt gjelden på 126 millioner euro.  Sportslig gikk det også mye bedre.  Som tapende finalist i cupen i 2008, kunne de delta i UEFA-cupen siden cup-mester Bayern München var kvalifisert for Mesterligaen.  De tapte kvalifiseringsrunden på straffespark mot Udinese etter 2-2 sammenlagt over to kamper.  I serien kom laget på sjetteplass i 2008-09 sesongen og var ubeseiret på hjemmebane. Neste sesong kom de på femteplass og kvalifiserte seg til Europaligaen, men kom på tredjeplass i gruppespillet bak Paris Saint Germain og Sevilla FC og gikk ikke videre til sluttspillet.

Klubben hadde hentet inn mange unge, ukjente spillere som Mario Götze, Nuri Şahin, Shinji Kagawa og Robert Lewandowski og de blomstret under Klopps ledelse.  Da Bundesligaen tok vinterpause i 2010 ledet BVB tabellen og sikret seg seriegullet 30. april 2011, to runder før slutt.
De tapte DFL-Supercup på straffekonkurranse mot cupmester FC Schalke 04 etter det stod 0-0 ved full tid.  I ligaen gjentok de bragden og vant også cupen ved å slå Bayern München 5-2 i finalen hvor Lewandowski skåret hattrick.  I Mesterligaen gikk det dårligere og laget kom på sisteplass i gruppespillet.
2012-13 sesongen startet med at BVB igjen tapte Supercupen, denne gangen 1-2 for Bayern München (deltok siden de kom på andreplass i ligaen).  Bayern München vant ligaen suverent i 2012-13, hele 25 poeng foran BVB, og det var disse to lagene som møttes i finalen i Mesterligaen 2012/2013.  Bayern München hadde knust FC Barcelona 7-0 og BVB hadde slått Real Madrid 4-3 sammenlagt i semifinalene.  Dortmund tapte finalen 1-2 da Arjen Robben skåret seiersmålet rett før slutt.  Kort tid før finalen ble kom nyheten at en av Dortmunds beste spillere, Mario Götze, var blitt kjøpt av Bayern da de aktiverte en utkjøpsklausul på 37 millioner euro.
I starten av 2013-14 sesongen vant BVB Supercupen 4-2 over Bayern og tok sitt første Supercup-trofé.  ligaen ble en gjentagelse hvor Bayern vant 19 poeng foran BVB.  Bayern vant også cupen 2-0 da lagene møttes i finalen.  Lagene møttes i Supercupen igjen og Bayern vant også denne 2-0 over BVB.  I Mesterligaen vant de gruppespillet, men røk de ut i kvartfinalen mot Real Madrid 2-3 sammenlagt.  Kontrakten til en av BVBs beste spillere, Lewandowski går ut til sommeren 2014 og høsten 2013 ble det klart at også han går til Bayern.
2014-15 sesongen starter bra ved at de vinner Supercupen 2-0 over Bayern München, men i serien går det trått og laget ligger på nest-sisteplass ved vinterpausen.  Vårsesongen går bedre og laget kommer på sjuendeplass og kvalifiserer seg for Europaligaen.  I Mesterligaen taper de åttendedelsfinalen mot Juventus.  I april 2015 offentliggjør trener Jürgen Klopp at han trekker seg etter sesongslutt da han mener at laget trenger en forandring.  Samme måned blir det klart at Thomas Tuchel overtar som trener til neste sesong.